**Orenthal James "O. J." Simpson** (9. heinäkuuta 1947 San Francisco, Kalifornia – 10. huhtikuuta 2024 Las Vegas, Nevada) oli yhdysvaltalainen amerikkalaisen jalkapallon ammattilaispelaaja ja elokuvanäyttelijä. Ammattilaisuransa jälkeen Pro Football Hall of Fame -kunniagalleriaan valitun Simpsonin tunnetuin elokuvarooli oli *Mies ja alaston ase* -trilogian etsivä Nordberg.

Simpsonia syytettiin entisen vaimonsa ja tämän miesystävän murhasta vuonna 1994. Simpson todettiin aluksi syyttömäksi kumpaankin murhaan. Kolme vuotta myöhemmin siviilioikeus katsoi hänet kuitenkin "vastuulliseksi kuolemiin" ja määräsi hänet maksamaan vahingonkorvauksia. Vuonna 2008 Simpson tuomittiin pitkään vankeuteen aseellisesta ryöstöstä. Hän vapautui vankilasta yhdeksän vuotta istuttuaan.

Varhainen elämä
---------------

Orenthal James Simpson syntyi 9. heinäkuuta 1947 San Franciscossa. Hän sai etunimensä luultavasti tätinsä ihaileman ranskalaisen näyttelijän mukaan. Simpsonilla on kahdeksan sisarusta.*lähde?*

Simpsonin lapsuus ei ollut helppo. Hän joutui pitämään kotitekoisia tukia sairastuttuaan riisitautiin kolmen vuoden ikäisenä. Vuonna 1960 hän liittyi sanfranciscolaiseen katujengiin nimeltä *Persian Warriors*, ja hän joutui nuorisokeskuksen hoiviin 1962.

Peliura
-------

Nuori Simpson pelasi amerikkalaista jalkapalloa Galileo High Schoolissa ja San Franciscon City Collegessa. Hän rikkoi ennätyksiä ja pääsi yliopistojen väliseen NCAA-sarjaan USC Trojansin riveihin. Siellä hän rikkoi taas ennätyksiä ja voitti Heisman Trophyn. Simpson kilpaili myös pikajuoksussa. Kesäkuussa 1967 hän oli juoksemassa kolmea virallista viestijuoksun maailmanennätystä Etelä-Kalifornian yliopiston joukkueessa. 2. kesäkuuta 1967 Los Angelesissa joukkue juoksi 4 × 110 jaardin viestissä ajan 39,6 ja paria viikkoa myöhemmin 17. kesäkuuta Provossa ajan 38,6, joka hyväksyttiin myös 4 × 100 metrin viestin maailmanennätykseksi.

Buffalo Bills varasi Simpsonin ensimmäisenä vuoden 1969 varaustilaisuudessa. Ammattilaisuransa NFL:ssä hän aloitti samana vuonna.

Buffalo Billsissä hän pelasi kaikkiaan yhdeksän kautta. Sinä aikana joukkue pääsi vain kerran pudotuspeleihin. Simpson juoksi kuitenkin yli tuhat jaardia viitenä peräkkäisenä kautena 1972–1976 ja oli NFL:n paras juoksija neljä kertaa. Vuonna 1973 hän oli ensimmäinen, joka juoksi yli 2000 jaardia yhden kauden aikana. Simpson on ainoa pelaaja, joka saavutti tuon rajan 14 ottelun kauden aikana. Hän juoksi ottelua kohden 143 jaardia, mikä oli vielä vuonna 2016 NFL:n historian paras tulos.

Kausi 1975 oli Simpsonilta myös onnistunut. Vaikka hän ei juossut yhtä monta jaardia hän sai enemmän vastaanottoja. Hän juoksi ja vastaanotti yhteensä 160 jaardia ottelua kohden. NFL:n historiassa parempi tilasto on vain Priest Holmesilla vuodelta 2002.

Simpson juoksi edelleen hyvin kaudella 1977, mutta hän pystyi pelaamaan vain seitsemän ottelua. Simpson kaupattiin kaudeksi 1978 San Francisco 49ersiin. Bills sai vaihdossa viisi varausvuoroa. Kauppaa pidetään 49ersin kannalta huonona, sillä valmentaja Bill Walshin mukaan Simpsonin ennen kauppaa leikattu polvi oli todella huonossa kunnossa. Simpson pelasi kaksi kautta 49ersissa. Joukkue ei menestynyt kummallakaan kaudella.

Simpsonia pidetään yhtenä kautta aikojen parhaista keskushyökkääjistä, ja hänet valittiin uransa jälkeen amerikkalaisen jalkapallon tärkeimpiin kunniagallerioihin College Football Hall of Fameen (1983) sekä Pro Football Hall of Fameen (1985).

Elokuvaura
----------

Simpson aloitti elokuvauransa jo pelivuosinaan. Hänen ensimmäinen elokuvansa oli *Verinen joukko* (1974), jossa hän näytteli kunnollista miestä, joka ajautuu terrorismiin Ku Klux Klanin väkivallan takia. Simpsonin ensimmäinen tunnettu rooli oli ABC:n minisarjassa *Juuret* (1977). Samana vuonna hän esiintyi myös televisioelokuvassa *Tappobisnes*.

Simpson lopetti urheilu-uransa 1979 ja teki sen jälkeen useita televisioelokuvia. Hän perusti myös oman tuotantoyhtiön, joka tuotti monia hänen televisioelokuvistaan, kuten vuoden 1979 elokuvan *Goldie and the Boxer*. Simpsonin televisioelokuviin kuuluvat myös *Cocaine and Blue Eyes* ja *Hambone & Hillie*. Vuosina 1986–1991 Simpson näytteli HBO:n televisiosarjassa *1st & Ten: The Championship*.

Simpsonin elokuvauran kaupallisesti ja taiteellisesti merkittävin elokuva oli komedia *Mies ja alaston ase*. Hän palasi etsivä Nordbergin roolin myös jatko-osissa *Mies ja alaston ase 2½* (1991) ja *Mies ja alaston ase 33 1/3 – Viimeinen solvaus* (1994). Hän näytteli myös elokuvissa *Umpikuja* (1992) ja *Frogmen* (1994), joka jäi hänen viimeiseksi elokuvakseen ennen oikeustapausta.

Elokuva- ja televisioroolien lisäksi Simpson on toiminut urheiluselostajana NBC:llä ja esiintynyt Hertzin mainoksissa.

Yksityiselämä
-------------

Kesäkuussa 1967 Simpson meni naimisiin Marguerite L. Whitleyn kanssa. He saivat kolme lasta. Vuonna 1979 heidän lähes kaksivuotias tyttärensä kuoli hengitysvaikeuksiin, jotka aiheutuivat hänen miltei hukuttua perheen uima-altaaseen kahdeksan päivää aiemmin. Simpson ja Whitley erosivat samana vuonna.

Helmikuussa 1985 Simpson meni naimisiin Nicole Brownin kanssa. He saivat kaksi lasta. Liitto Brownin kanssa päättyi eroon vuonna 1992.

Simpson menehtyi 10. huhtikuuta 2024 syöpään.

Ex-vaimon murha ja oikeudenkäynti
---------------------------------

*Pääartikkeli: O. J. Simpsonin murhatapaus*
Simpsonin entinen vaimo Nicole Brown ja tämän ystävä murhattiin vuonna 1994, ja Simpsonia syytettiin murhista. Simpson todettiin paljon julkisuutta saaneessa ensimmäisessä oikeudenkäynnissä syyttömäksi kumpaankin murhaan. Vuonna 1997 toisessa oikeudenkäynnissä siviilioikeus katsoi hänet kuitenkin "vastuulliseksi kuolemiin" ja määräsi hänet maksamaan vahingonkorvauksia omaisille yli 33 miljoonaa dollaria.

O. J. Simpson on kirjoittanut kohukirjan *If I did it* (2006). Kirjassaan hän kertoo, miten hän olisi murhannut vaimonsa ja tämän ystävän, jos hän olisi sen tehnyt. Kirjaa ehdittiin painaa 400 000 kappaletta, mutta yleisön negatiivisen reaktion takia se ei lopulta tullut myyntiin. Vuonna 2007 liittovaltion tuomari siirsi kirjan oikeudet Goldmanin perheelle. Kirja julkaistiin nimellä *If I did it: Confessions of the Killer*, ja siihen lisättiin perheen kommentteja.

Simpsonin puretun kodin pihalle haudattuna löytyi vuonna 1998 mahdollisesti veren tahrima veitsi, ja Los Angelesin poliisi alkoi tutkia sen mahdollisia DNA-jälkiä vuonna 2016. Tutkimuksissa kuitenkin paljastui, että veitsi ei liittynyt murhiin.

Aseellinen ryöstö Las Vegasissa
-------------------------------

Simpson pidätettiin 16. syyskuuta 2007 epäiltynä aseellisesta ryöstöstä, aseella tehdystä hyökkäyksestä, salaliitosta ja murrosta. Tapaus sattui hotellissa Las Vegasissa, jossa Simpson tapasi urheilumuistoesineitä kauppaavia henkilöitä. Simpson ryösti esineet ystäviensä kanssa aseella uhaten, mutta väitti sitten, että kyse ei ollut ryöstöstä, koska esineet kuuluivat alun perin hänelle. Yksi hotellihuoneessa ollut henkilö julkaisi internetissä ryöstön aikana nauhoitetun ääninauhan, jolla Simpsonin kuullaan raivoavan ja kiroilevan.

Oikeudenkäynnin piti alkaa Nevadan tuomioistuimessa 7. huhtikuuta 2008, mutta se lykättiin syyskuun 8. päivään. 4. lokakuuta valamiehistö totesi Simpsonin ja tämän rikoskumppanin Clarence Stewartin syyllisiksi kaikkiin syytekohtiin. Oikeus tuomitsi Simpsonin 5. joulukuuta vankeuteen 33 vuodeksi. Hänelle annettiin mahdollisuus anoa ehdonalaiseen vapauteen aikaisimmillaan vuonna 2017. Enimmillään Simpson olisi voinut saada jopa elinkautisen.

Heinäkuussa 2017, yhdeksän vuoden vankeuden jälkeen, ehdonalaislautakunta Nevadassa hyväksyi Simpsonin ehdonalaisanomuksen. Hän vapautui vankilasta 1. lokakuuta 2017.

Katso myös
----------

* *The People v. O.J. Simpson: American Crime Story*

Lähteet
-------

1. 1 2  OJ Simpson Dead at 76 After Cancer Battle *tmz.com*. Viitattu 11.4.2024. (englanniksi)
2. ↑  Joyce Lupiani: O.J. Simpson's life in Las Vegas after release from prison *FOX 5 Atlanta*.  11.4.2024. Viitattu 12.4.2024. (englanniksi)
3. 1 2 3 4 5 6 7  bio. Biography.com. Viitattu 7.3.2015.
4. ↑  Hymans, Richard (toim.): Progression of World Athletics Records (s. 151, 155, 584)  2020. World Athletics. Viitattu 12.4.2024. (englanniksi)
5. 1 2 3 4 5  Greg Guglielmo: O.J.’s Football Fame Was Mostly Based On Two Great NFL Seasons *FiveThirtyEight*.  15.6.2016. Viitattu 6.3.2017. (englanniksi)
6. ↑  Winston Chung: O.J. Simpson’s career as a San Francisco 49er *Cover32*.  23.6.2016. Viitattu 6.3.2017. (englanniksi)
7. ↑  Hall of Famers: O. J. Simpson *profootballhof.com*.  Arkistoitu 1.1.2015. Viitattu 4.12.2010. (englanniksi)
8. ↑  Veikko Rekunen: O.J.Simpson - syyllinen vai syytön? (Artikkeli O.J.Simpsonin murhaoikeudenkäynnistä)  Arkistoitu 26.5.2012. Viitattu 4.12.2010.
9. 1 2  Appelo, Tim: O.J. Simpson's Film Career *EW.com*.  15.7.1994. Time Inc. Viitattu 8.3.2017. (englanniksi)
10. 1 2 3  Haley Goldberg: The Hollywood career O.J. Simpson left behind *Los Angeles Times*.  12.6.2014. Viitattu 8.3.2017. (englanniksi)
11. ↑  Tunnustaako O.J. Simpson tässä kaksoismurhan? – kohutut haastattelut vihdoin julki Yhdysvalloissa *Ilta-Sanomat*.  12.3.2018. Viitattu 15.9.2019.
12. ↑  If I Did It: Confessions of the Killer Amazon
13. ↑  Knife found at OJ Simpson home not a murder weapon, BBC News 1.4.2016
14. ↑  O.J.'s Alleged Robbery -- Caught on Tape!  17.9.2007. TMZ Productions. Viitattu 30.5.2008. (englanniksi)
15. ↑  Simpson's lawyers say judge agrees to delay trial  7.3.2008. Associated Press. Viitattu 30.5.2008. (englanniksi)
16. ↑  CNN News 5.12.2008: O.J. Simpson to serve at least nine years in prison
17. ↑  Los Angeles Times 6.12.2008: O.J. Simpson sentenced to up to 33 years
18. ↑  Ilta-Sanomat 4.10.2008 10:45: Oikeus: O.J Simpson kidnappasi ja ryösti - elinkautinen uhkaa (Arkistoitu – Internet Archive)
19. ↑  Boren, Cindy: An apologetic O.J. Simpson is granted parole after serving 9 years, to be released in October *Washington Post*.  20.7.2017. Viitattu 28.7.2017. (englanniksi)
20. ↑  Quietly and with little attention, O.J. Simpson is released from prison early Sunday morning *The Washington Post*.  01.10.2017. Viitattu 01.10.2017. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **O. J. Simpson**.
* O.J. Simpson Yle Elävässä arkistossa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Israel
* Yhdysvallat
* Ruotsi
* Japani
* Tšekki
* Kreikka
* Korea
* Alankomaat
* Puola

 |
|  |
| Henkilöt | 
* Deutsche Biographie
* Tilastopaja 🔒

 |
|  |
| Muut | 
* SNAC
* IdRef

 |

 |